 NA WINNIE ATIENO MAFURIKO yaliyoshuhudiwa Mombasa yamegeuzwa kuwa uwanja wa kisiasa baada ya Mbunge wa Nyali Bw Mohammed Ali, na Naibu Rais Rigathi Gachagua kumkashifu Gavana Abdulswamad Nassir kwa ‘kutosaidia’ waathiriwa wa janga la mafuriko. Mombasa na Tana River ni mojawapo ya kaunti zilizoathirika pakubwa kutokana na mafuriko ambayo yaliacha zaidi ya wakazi 3, 000 bila makao. Msaada wa vyakula kutoka serikali kuu unakabidhiwa na kusambazwa na Mbunge wa Nyali badala ya Gavana. Bw Gachagua ambaye alikuwa ametoka kuhudhuria mkutano wa wahasibu alisimama eneo la Kisauni akiandamana na Bw Ali wakamshtumu Bw Nassir kwa kutosaidia wahanga wa janga la mafuriko. Bw Ali alimtaka Bw Nassir kuweka maslahi ya wakazi wa Mombasa mbele na kutumia fedha za kaunti kusaidia wakazi walioachwa bila makao baada ya majumba yao kusombwa au kuzingirwa na maji. “Naibu wa Rais nashukuru ujio wako, nilikuambia Mombasa inazama, kina mama na watoto hawana chakula nyumba zimechukuliwa na maji mufike haraka mutusaidie. Tunashukuru ulitupatia chakula ambacho tulisambaza kwa wakazi wa Nyali na Kisauni,” alisema Bw Ali. Naibu wa Rais alisema mvua inayoendelea ya El-Nino imeathiri pakubwa nusu ya taifa hili. Hata hivyo, alisema serikali kuu inaweka juhudi kukabiliana na athari hasa kuokoa maisha. “Tunaweka kila juhudi tukishirikiana na kaunti na wawekezaji wengine ili watu wetu wasiumie au kuteseka. Hata hivyo, tunasaka suluhu la kudumu,” alisema Bw Gachagua katika eneo la Barawa, wilayani Kisauni ambapo alikutana na familia zilizoathirika na mafuriko. Alizitaka serikali za kaunti kuweka juhudi za kukabiliana na athari za mafuriko. “Serikali za kaunti zifanye bidii na mikakati ambayo itaokoa maisha na kuepuka maafa, sababu mvua itaendelea hadi mapema mwaka ujao,” alionya Bw Gachagua ambaye alikuwa ameandamana na Waziri Penina Malonza (Maeneo Kavu), Wabunge, Kuria Kimani (Molo), Feisal Bader (Msambweni MP), Stanley Muthama (Lamu Magharibi), Paul Biego (Chesumei), na seneta wa Lamu Bw Joseph Kamau. Bw Ali alimtaka Gavana Nassir atoe fedha za kusaidia wahanga wa mafuriko. “Toa pesa Gavana, wacha kuziweka mfukoni na watu wanakufa huku nje,” alisema Bw Ali. Bw Ali ambaye ndiye mbunge pekee aliyechaguliwa kupitia chama cha UDA Mombasa, aliwahakikishia wakazi kuwa atawasaidia kukabiliana na athari za mafuriko. Mwanasiasa huyo alisema atazuru wilaya zote, ikiwemo Jomvu, Likoni, Changamwe na Mvita kupeleka chakula cha msaada. Mnamo Jumapili, Bw Ali alisema amepokea chakula cha msaada kutoka kwa serikali kuu kusaidia wahanga wa mafuriko. Alisema serikali ilisambaza chakula hicho baada ya kutoa ombi hilo. Bw Ali alisaidiwa na Mawaziri Penina Malonza (Maeneo Kavu) na mwenzake Bw Salim Mvurya (Uchumi Samawati) kusambaza chakula kwa wakazi. Alisema ataendelea kusaidia waathiriwa wote katika kaunti ya Mombasa na Pwani kwa jumla. Hata hivyo, Gavana Nassir alisema Naibu wa Rais anamlenga kisiasa. “Hatujapewa fedha zozote na serikali kuu za El Nino. Ninaomba wanahabari wawasiliane na Hazina ya Kitaifa ya Fedha na Msimamizi wa Bajeti Kuu kutathmini ukweli,” alisema Bw Nassir. Alisema fedha za mwisho kaunti yake ilipokea ilikuwa Sh600 milioni mwezi wa Oktoba 2023. Gavana huyo alisema Bw Gachagua amekuwa akimshtumu kisiasa kutokana na msimamo wake kuhusu kupinga hatua ya serikali ya kutaka kubinafsisha bandari ya Mombasa.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  